'R-listi: Ljóst að rekstur öflugra fjölmiðla er í uppnámi verði fjölmiðlafrumvarp samþykkt'
Í ályktun, sem fulltrúar Reykjavíkurlistans í borgarráði Reykjavíkur lögðu fram á fundi ráðsins í dag, segir að þrátt fyrir þær breytingar sem boðaðar hafa verið í meðförum Alþingis á fjölmiðlafrumvarpinu sé ljóst að rekstur öflugra fjölmiðla og atvinnuöryggi hundraða sé í uppnámi verði frumvarpið að lögum. Alls óvíst virðist hins vegar hvort markmið um fjölbreytni í umfjöllun og öfluga dagskrágerð náist. Það sé lágmarkskrafa að nægilegur tími gefist til að fullkanna hin víðtæku áhrif sem samþykkt frumvarpsins gæti haft í för með sér.
Ályktunin er birt á heimasíðu Dags B. Eggertssonar, borgarfulltrúa R-listans og er hún eftirfarandi:
"Vegna umræðu um starfsumhverfi fjölmiðla vill borgarráð vekja athygli þingmanna á nauðsyn þess að fjölmiðlar búi við stöðugleika og öruggt lagaumhverfi ekki síður en önnur atvinnustarfsemi. Fjölmiðlarekstur og útgáfa er mikilvæg atvinnugrein í Reykjavík. Nægir að nefna að tvö til þrjú þúsund einstaklingar starfa við fjölmiðla og þar með eiga jafnmargar fjölskyldur lífsafkomu sína að hluta eða heild undir blómlegum rekstri þeirra. Gera verður þá kröfu að aðgerðir ríkisstjórnarinnar stofni ekki rekstri fjölmiðlafyrirtækja og atvinnuöryggi starfsfólks í hættu nema brýna nauðsyn beri til og ljóst sé að mildari úrræði nái ekki sömu markmiðum.
Borgarráð bendir á að þrátt fyrir þær breytingar sem boðaðar hafa verið í meðförum Alþingis er ljóst að rekstur öflugra fjölmiðla og atvinnuöryggi hundraða er í uppnámi verði frumvarpið að lögum. Alls óvíst virðist hins vegar hvort markmið um fjölbreytni í umfjöllun og öfluga dagskrágerð náist. Það er lágmarkskrafa að nægilegur tími gefist til að fullkanna hin víðtæku áhrif sem samþykkt frumvarpsins gæti haft í för með sér."
Heimasíða Dags B. Eggertssonar
Alls óvíst virðist hvort markmið um fjölbreytni í umfjöllun og öfluga dagskrágerð náist.
Það sé lágmarkskrafa að nægilegur tími gefist til að fullkanna hin víðtæku áhrif sem samþykkt frumvarpsins gæti haft í för með sér.
"Gera verður þá kröfu að aðgerðir ríkisstjórnarinnar stofni ekki rekstri fjölmiðlafyrirtækja og atvinnuöryggi starfsfólks í hættu".
"Borgarráð bendir á að þrátt fyrir þær breytingar sem boðaðar hafa verið í meðförum Alþingis er ljóst að rekstur öflugra fjölmiðla og atvinnuöryggi hundraða er í uppnámi verði frumvarpið að lögum".